钦定古今图书集成/历象汇编/岁功典/第021卷 > 元
## 钦定古今图书集成/历象汇编/岁功典/第021卷 > 元

元以元日受群臣朝贺、上寿，赐宴四品以上于殿，五
品以下于门。

按《元史礼乐志》：元正受朝仪，前期三日，习仪于圣寿
万安寺，前二日陈设于殿庭。至期大昕，侍仪使引导
从、护尉，各服其服，入至寝殿前，捧牙牌跪报外办。内
侍入奏，出传制曰“可。”侍仪俯伏兴。皇帝出阁，升辇，鸣
鞭三，侍仪使并通事舍人分左右引擎，执护尉劈正
斧中行，导至大明殿外。劈正斧直正门北向立，导从
倒卷序立，惟扇置于锜。侍仪使导驾时，引进使同内
侍官引宫人擎执导从，入至皇后宫庭，捧牙牌跪报
外办。内侍入启，出传旨曰：“可。”引进使俯伏兴，皇后出
阁陞辇。引进使引导从导至殿东门外，引进使分退
押直至垩涂之次，引导从倒卷出。俟两宫升御榻，鸣
鞭三，劈正斧，退立于露阶东。司晨报时，鸡唱毕，尚引
引殿前班，皆公服，分左右，入日精、月华门，就起居位
相向立。通班舍人唱曰：“左右卫上将军兼殿前都点
检臣某以下起居。”尚引唱曰：“鞠躬”，曰：“平身”，引至丹墀
拜位，知班报班齐，宣赞唱曰：“拜”，通赞赞曰：“鞠躬”，曰：“拜”，
曰：“兴”，曰：“拜”，曰：“兴”，曰：“都点检。稍前”，宣赞报曰：“圣躬万福。”
通赞赞曰：“复位”，曰：“拜”，曰：“兴”，曰：“拜”，曰：“兴”，曰：“平身”，曰“搢笏”，
曰“鞠躬”，曰“三舞蹈。”曰“跪左膝”，三叩头，曰：“山呼”，曰：“山呼”，
曰“再山呼”，曰：“出笏”，曰：“就拜”，曰：“兴”，曰：“拜”，曰：“兴”，曰：“拜”，曰：“兴”，
曰：“平立。”宣赞唱曰：“各恭事。”两班点检，宣徽将军分左
右陞殿，宿直以下分立殿前，尚厩分立仗南，管旗分
立大明门南楹。俟后妃、诸王、驸马以次贺献。礼毕，典
引引丞相以下皆公服，入日精月华门，就起居位。通
班唱曰“文武百僚开府仪同三司、录军国重事、监修国史右丞相臣某以下起居。”典引赞曰：“鞠躬”，曰：“平身”，
引至丹墀拜位，知班报班齐。宣赞唱曰“拜”，通赞赞曰：
“鞠躬”，曰“拜”，曰：“兴”，曰：“拜”，曰：“兴”，曰：“平身”，曰：“搢笏”，曰：“鞠躬”，曰：
“三舞蹈”，曰：“跪左膝、三叩头”，曰：“山呼”，曰：“山呼”，曰“再山呼”，
曰“出笏”，曰“就拜”，曰“兴”，曰“拜”，曰“兴”，曰“拜”，曰“兴”，曰“平身。”侍
仪使诣丞相前请进酒，双引升殿前行，乐工分左右，
引登歌者及舞童、舞女，以次升殿门外露阶上。《登歌
之曲》，各有名，音中本月之律。〈先期仪凤司运谱翰林院撰词肄之〉丞相
至宇下褥位立，侍仪使分左右，北向立。俟前行色曲
将半，舞旋列定。通赞唱曰：“分班。”乐作。侍仪使引丞相
由南东门入，宣徽使奉随至御榻前。丞相跪，宣徽使
立于东南。曲终，丞相祝赞曰：“溥天率土，祈天地之洪
福，同上皇帝、皇后亿万岁寿。”宣徽使答曰：“如所祝。”丞
相俛伏，兴，退诣进酒位。尚酝官以觞授丞相，丞相搢
笏，捧觞，北面立。宣徽使复位，前行色降，舞，旋至露阶
上，教坊奏乐，《乐》舞至第四拍，丞相进酒，皇帝举觞。宣
赞唱曰：“殿上下侍立臣僚皆再拜。”通赞赞曰：“鞠躬”，曰：
“拜”，曰：“兴”，曰：“拜”，曰：“兴”，曰：“平身。”丞相三进酒毕，以觞授尚
酝官，出笏。侍仪使双引，自南东门出，复位，乐止。通赞
赞曰：“合班。”礼部官押进奏表章礼物二案至横阶下。
宣礼物舍人“进读《礼物目》。”至第二重阶、俟进读表章
官等〈翰林国史院属官一人〉至宇下，齐跪。宣表目舍人先读中
外百司表目，翰林院官读《中书省表》毕，皆俛伏，兴，退
降第一重阶下立。俟进读礼物舍人陞阶，至宇下，跪
读《礼物目》毕，俛伏，兴，退，同降至横阶，随表章西行，至
右楼下，侍仪仍领之。礼物东行，至左楼下，太府受之。
宣赞唱曰“拜”，通赞赞曰“鞠躬”，曰“拜”，曰“兴”，曰“平身”，曰“搢
笏”，曰“鞠躬”，曰“三舞蹈”，曰“跪左膝。”三叩头，曰“山呼”，曰“山
呼”，曰“再山呼”，曰“出笏”，曰“就拜”，曰“兴”，曰“拜”，曰“兴”，曰“拜”，曰
“兴”，曰“平立。”僧道、耆老、外国藩客以次而贺。礼毕，大会
诸王、宗亲、驸马大臣，宴飨殿上，侍仪使引丞相等陞
殿侍宴。凡大宴，马不过一，羊虽多，必以兽人所献之
鲜及脯鱐，折其数之半。预宴之服，衣服同制，谓之“质
孙。”四品以上，赐酒殿上；典引引五品以下，赐酒于日
精、月华二门之下。宴毕，鸣鞭三。侍仪使导驾，引进使
导后，还寝殿，如来仪。